Zonja e Parë e Kinës tërheq vëmendje
Bashkëshortja e Presidentit të ri kinez njihej më parë në vend edhe si këngëtare
Që nga momenti i zbritjes nga avioni në Moskë, Zonja e Parë e Kinës nisi të tërheqë vëmendje. Stili i veshjes i saj pushtoi titujt kryesor të shtypit kinez. Por, Zonja e Parë, Peng Liyuan, është mësuar të jetë në qendër të vëmendjes. Ajo njihej nga shumë kinezë më parë edhe si këngëtare në televizionin shtetëror, ku shpesh këndonte me uniformën e saj ushtarake. Tani, që zonja Peng pritet me nderime në vende të ndryshme si në Tanzani dhe Afrikën e Jugut, shumë kinezë janë të lumtur për të. Por, ringjallja e vëmendjes ka sjellë edhe disa polemika. Një fotografi e zonjës Peng filloi të qarkullonte me shpejtësi në faqen e internetit Weibo. Në të ajo shfaqet duke kënduar për trupat ushtarake në sheshin Tiananmen të Pekinit, në qershor të vitit 1989, rreth kohës së shtypjes së përgjakshme të disidentëve. Faqja e personit që publikoi fotografinë është fshirë. Analistët thonë se Kina duhet të jetë e kujdesshme me perceptimet e zonjës Peng për arsye të tjera. Bonnie Glaser punon me Qendrën për Studime Strategjike dhe Ndërkombëtare: Në Kinë, Zonja e Parë Peng Liyuan ka përdorur zërin e saj në ndihmë të fëmijëve që vuajnë nga SIDA. Shumë njerëz në botë presin të shohin se si ajo do ta përdorë zërin e saj në kohët në vazhdim.